**แนวทางการกำหนดคุณสมบัติ และลักษณะต้องห้ามของสมาชิกป่าชุมชน   
และกรรมการจัดการป่าชุมชน การแก้ไขเปลี่ยนแปลงสมาชิกป่าชุมชน   
องค์ประกอบและจำนวนกรรมการ วาระการดำรงตำแหน่ง การพ้นจากตำแหน่ง   
พ.ศ. 2563**

ขณะนี้อยู่ระหว่างดำเนินการจัดทำระเบียบคณะกรรมการนโยบายป่าชุมชน หากระเบียบดังกล่าวประกาศใช้ให้ยึดปฏิบัติตามรายละเอียดในกฎหมายอนุบัญญัติต่อไป

1. “สมาชิก” หมายความว่า สมาชิกป่าชุมชน

“กรรมการ”หมายความว่า กรรมการจัดการป่าชุมชน

“คณะกรรมการ” หมายความว่า คณะกรรมการจัดการป่าชุมชน

**สมาชิกป่าชุมชน**

2. สมาชิกมีสองประเภท ดังต่อไปนี้

(๑) สมาชิกสามัญ

(๒) สมาชิกสมทบ

3. สมาชิกสามัญ ได้แก่

(๑) บุคคลซึ่งเป็นผู้ขอจัดตั้งป่าชุมชนตามมาตรา ๓๒

(๒) บุคคล ซึ่งมิใช่ผู้ขอจัดตั้งป่าชุมชนตามข้อ 1. แต่อยู่ในท้องที่เดียวกันกับชุมชนที่ร่วมขอจัดตั้ง  
ป่าชุมชนตาม ข้อ 1.

๔. สมาชิกสมทบ ได้แก่ บุคคลซึ่งมีภูมิลำเนาอยู่นอกท้องที่ของสมาชิกสามัญตามข้อ 3.

๕. สมาชิกต้องมีคุณสมบัติและไม่มีลักษณะต้องห้ามดังต่อไปนี้

ก. คุณสมบัติ

(๑) มีสัญชาติไทย

(๒) มีอายุไม่ต่ำกว่าสิบแปดปี

ข. ลักษณะต้องห้าม

(๑) เป็นคนไร้ความสามารถหรือเสมือนไร้ความสามารถ

(๒) เป็นผู้เคยถูกคณะกรรมการจำนวนไม่น้อยกว่าสามในสี่ของคณะกรรมการทั้งหมดเท่าที่มีอยู่มีมติให้พ้นจากการเป็นสมาชิก เว้นแต่เป็นการพ้นจากการเป็นสมาชิกมาแล้วไม่น้อยกว่า  
หนึ่งปีนับแต่วันที่คณะกรรมการมีมติ

(๓) เคยเป็นกรรมการของป่าชุมชนที่ถูกเพิกถอน ซึ่งคณะกรรมการของป่าชุมชนที่ถูกเพิกถอนนั้นยังตรวจสอบทรัพย์สินส่วนกลางของป่าชุมชนและชำระหนี้ที่ค้างอยู่หรือบังคับตามสิทธิเรียกร้องที่มีอยู่ไม่เสร็จสิ้น และยังไม่ได้รายงานผลการดำเนินการต่อคณะกรรมการป่าชุมชนประจำจังหวัดให้แล้วเสร็จภายในหนึ่งปีนับแต่วันที่ประกาศการเพิกถอนป่าชุมชนในราชกิจจานุเบกษา

๖. บุคคลจะพ้นจากการเป็นสมาชิกป่าชุมชนอย่างหนึ่งอย่างใด ดังต่อไปนี้

(๑) ตาย

(๒) ลาออก

(๓) ขาดคุณสมบัติหรือมีลักษณะต้องห้ามตามข้อ ๕.

๗. กรณีที่มีการขยายเขตป่าชุมชนหรือเพิกถอนป่าชุมชนบางส่วน และมีผลทำให้ภูมิลำเนาของสมาชิกสามัญผู้หนึ่งผู้ใดอยู่นอกเขตป่าชุมชนเพราะเหตุที่พื้นที่ป่าชุมชนถูกเพิกถอน หรือภูมิลำเนาของสมาชิกสมทบ  
ผู้หนึ่งผู้ใดมาอยู่ในเขตป่าชุมชนเพราะเหตุที่มีการขยายเขตป่าชุมชนแล้วแต่กรณี ในกรณีนี้ ให้สมาชิกดังกล่าวเป็นสมาชิกประเภทเดิมต่อไป หรือจนกว่าคณะกรรมการจะมีมติให้เปลี่ยนแปลงประเภทสมาชิกได้ หรือพ้นจากการเป็นสมาชิกป่าชุมชน หากสมาชิกดังกล่าวประสงค์จะเปลี่ยนประเภทสมาชิก ให้ยื่นคำขอเปลี่ยนแปลงประเภทสมาชิกต่อคณะกรรมการภายในสามสิบวันนับแต่วันที่ได้มีการประกาศการขยายเขตป่าชุมชนหรือเพิกถอนป่าชุมชนบางส่วนในราชกิจจานุเบกษา

กรณีมีการเปลี่ยนแปลงเขตการปกครอง มีผลทำให้ภูมิลำเนาของสมาชิกป่าชุมชนผู้หนึ่งผู้ใดเปลี่ยนแปลงไป ให้สมาชิกภาพของสมาชิกดังกล่าว ยังคงเป็นสมาชิกประเภทเดิมอยู่ต่อไป จนกว่าคณะกรรมการจะมีมติให้เปลี่ยนแปลงประเภทสมาชิกหรือพ้นจากการเป็นสมาชิกป่าชุมชน

ให้คณะกรรมการพิจารณาการเปลี่ยนแปลงประเภทสมาชิกตามวรรคหนึ่งให้แล้วเสร็จภายใน  
สามสิบวันนับแต่ได้รับคำขอ หากพิจารณาไม่เสร็จภายในระยะเวลาที่กำหนดให้ถือว่าสมาชิกดังกล่าวเป็นสมาชิกตามที่ได้ยื่นคำขอเปลี่ยนประเภท

**คณะกรรมการจัดการป่าชุมชน**

๘. ในป่าชุมชนแห่งหนึ่งให้มีคณะกรรมการจัดการป่าชุมชนคณะหนึ่งประกอบด้วยกรรมการจำนวน  
ไม่น้อยกว่าสิบคน ซึ่งได้รับการเลือกตั้งจากบุคคลตามข้อ ๓ (1)

๙. เพื่อประโยชน์ในการบริหารงานของคณะกรรมการ ให้คณะกรรมการเลือกกันเองว่าจะให้กรรมการคนใดในคณะกรรมการเป็นประธานกรรมการ รองประธานกรรมการกรรมการ เลขานุการ และตำแหน่งอื่น ตามความจำเป็น

๑๐. กรรมการต้องมีคุณสมบัติและไม่มีลักษณะต้องห้าม ดังต่อไปนี้

ก. คุณสมบัติ

(๑) เป็นสมาชิกสามัญ

(๒) มีอายุไม่ต่ำกว่ายี่สิบห้าปี

(๓) มีความรู้ มีผลงาน หรือประสบการณ์ที่เกี่ยวข้องกับกิจกรรมที่สอดคล้องกับวัตถุประสงค์ของการจัดตั้งป่าชุมชน

ในกรณีที่เป็นการเลือกตั้งกรรมการเพื่อประกอบการยื่นคำขอจัดตั้งป่าชุมชน สมาชิกสามัญตาม (๑) ต้องเป็นสมาชิกสามัญซึ่งเป็นผู้ขอจัดตั้งป่าชุมชนตามมาตรา ๓๒

ข. ลักษณะต้องห้าม

(๑) เป็นบุคคลล้มละลายหรือเคยเป็นบุคคลล้มละลายทุจริต

(๒) เป็นคนไร้ความสามารถหรือเสมือนไร้ความสามารถ

(๓) ติดยาเสพติดให้โทษ

(๔) เคยได้รับโทษจำคุกโดยคำพิพากษาถึงที่สุดให้จำคุกตามกฎหมายว่าด้วยป่าไม้ กฎหมายว่าด้วยป่าสงวนแห่งชาติ กฎหมายว่าด้วยอุทยานแห่งชาติ หรือกฎหมายว่าด้วยการสงวนและคุ้มครองสัตว์ป่า และพ้นโทษมายังไม่ถึงหนึ่งปีในวันที่สมัครเป็นสมาชิก เว้นแต่ในความผิดอันได้กระทำโดยประมาทหรือความผิดลหุโทษ

(๕) เคยถูกไล่ออก ปลดออก ให้ออก หรือเลิกจ้างจากหน่วยงานของรัฐหรือหน่วยงานของเอกชน เพราะทุจริตต่อหน้าที่ หรือประพฤติชั่วอย่างร้ายแรง

(๖) เคยเป็นกรรมการของป่าชุมชนที่ถูกเพิกถอนเพราะเหตุตามมาตรา ๗๘ (๒)  
หรือ (๓) ของพระราชบัญญัติป่าชุมชน พ.ศ. 2562

๑๑. กรรมการมีวาระการดำรงตำแหน่งคราวละห้าปี และอาจได้รับการเลือกตั้งอีกได้

๑๒. ให้เริ่มนับวาระการดำรงตำแหน่งกรรมการ ดังต่อไปนี้

(๑) ในกรณีที่เป็นการเลือกคณะกรรมการเพื่อประกอบการยื่นคำขอจัดตั้งป่าชุมชนให้เริ่มนับวาระการดำรงตำแหน่งกรรมการตั้งแต่วันที่มีการประกาศอนุมัติจัดตั้งป่าชุมชนในราชกิจจานุเบกษา

(๒) ในกรณีที่เป็นการเลือกคณะกรรมการชุดใหม่แทนคณะกรรมการที่พ้นจากตำแหน่งตามวาระ หรือเลือกกรรมการแทนกรรมการที่พ้นจากตำแหน่งก่อนครบวาระ ให้เริ่มนับวาระการดำรงตำแหน่งกรรมการตั้งแต่วันที่ได้มีการประกาศผลการเลือก

1๓. ในกรณีที่คณะกรรมการจะพ้นจากตำแหน่งตามวาระให้ดำเนินการจัดให้มีการเลือกคณะกรรมการชุดใหม่ภายในเก้าสิบวันก่อนวันครบวาระ

ในระหว่างที่ยังมิได้มีการเลือกคณะกรรมการขึ้นใหม่ ให้คณะกรรมการซึ่งพ้นจากตำแหน่ง  
ตามวาระนั้นอยู่ในตำแหน่งเพื่อดำเนินงานต่อไปจนกว่าคณะกรรมการที่ได้รับการเลือกชุดใหม่เข้ารับหน้าที่

1๔. นอกจากการพ้นจากตำแหน่งตามวาระ กรรมการพ้นจากตำแหน่งเมื่อ

(๑) ตาย

(๒) ลาออก

(๓) ขาดคุณสมบัติหรือมีลักษณะต้องห้ามตามข้อ 7

1๕. ให้สมาชิกของป่าชุมชนตามมาตรา ๙๙ และมาตรา ๑๐๐ ซึ่งมีคุณสมบัติและไม่มีลักษณะต้องห้ามตามข้อ ๑๐. เป็นสมาชิกสามัญหรือสมาชิกสมทบ แล้วแต่กรณีของป่าชุมชนที่ตนเป็นสมาชิกนั้น

กรณีที่สมาชิกสามัญตามวรรคหนึ่งเป็นสมาชิกสามัญของป่าชุมชนหลายแห่ง ให้ตัดสินใจและลาออกจากการเป็นสมาชิกสามัญของป่าชุมชนแห่งต่าง ๆ เพื่อให้คงเหลือการเป็นสมาชิกสามัญของป่าชุมชนเพียงแห่งเดียว

1๖. ให้คณะกรรมการของป่าชุมชนตามมาตรา ๙๙ และมาตรา ๑๐๐ ซึ่งมีคุณสมบัติและไม่มีลักษณะต้องห้ามตามข้อ ๑๐. เป็นคณะกรรมการของป่าชุมชนนั้นต่อไป ตามจำนวนและองค์ประกอบกรรมการเท่าที่  
มีอยู่ จนกว่าจะครบวาระการดำรงตำแหน่งตาม ข้อ ๑๑.

วาระการดำรงตำแหน่งของกรรมการในคณะกรรมการตามวรรคหนึ่ง ให้เริ่มนับตั้งแต่วันที่ระเบียบคณะกรรมการนโยบายป่าชุมชนมีผลใช้บังคับ

1๗. นับแต่วันที่ระเบียบคณะกรรมการนโยบายป่าชุมชนมีผลใช้บังคับ ในกรณีที่กรรมการ  
ในคณะกรรมการตาม ข้อ 1๖. พ้นจากตำแหน่งตามวาระหรือพ้นจากตำแหน่งก่อนครบวาระตามข้อ 1๔.   
ให้ดำเนินการเลือกคณะกรรมการชุดใหม่แทนคณะกรรมการซึ่งพ้นจากตำแหน่งตามวาระ หรือดำเนินการเลือกกรรมการแทนกรรมการซึ่งพ้นจากตำแหน่งก่อนครบวาระ โดยให้เลือกจากผู้ซึ่งเป็นสมาชิกสามัญ